नुक्कड़ नाटक का सारा संकट असल में विचार और सरोकार का है। जो लोग नुक्कड़ नाटक को एक बदलाव के माध्यम के तौर पर लेकर चले थे, आज उन सबका इस माध्यम से मोहभंग हो चुका है ऐसा लगता है। इसका कारण यह भी हो सकता है कि उदारीकरण के बाद से बाज़ार ने इस माध्यम की ताकत को समझा और उसे हड़पने के लिये इसमें अन्धाधुन्ध फंड झोंक दिया। पैसों की बाढ़ में अधिकांश खंभे जड़ों से उखड़ गये! जो रंगमंच प्रतिरोध का माध्यम था, वह देखते-देखते सहमति और प्रचार का प्रमुख माध्यम बन गया! वास्तविक नुक्कड़ नाट्यकर्मियों ने जगह खाली कर दी तो मौके के बहुत सारे उस्ताद पैसे कमाने मैदान में उतर गये! देखते-देखते उन्होंने इसे एक खाऊ-कमाऊ इवेन्ट में बदल दिया। इसके ठेके दिये जाने लगे और नुक्कड़ नाटक का संचालक या प्रस्तोता 'कॉन्ट्रैक्टर' या दलाल हो गया! अब वह किसी भी स्रोत से मिलने वाले ठेके लेने लगा और यह कमाने का एक बड़ा ज़रिया बन गया। उन्होंने कई समूह बना लिये। बिहार, यूपी से दिहाड़ी मज़दूर बुलाये जानेे लगे, जो पेटभात पर खटने को तैयार थे। दलाल मालामाल होते रहे और कलाकार कंगाल। उनके पास माहखर्च का यही एक विकल्प दिखता था। ऐसी स्थिति के लिये बहुत सारे कारक ज़िम्मेदार हैं, पर सबसे ज़्यादा इसके लिये वे समूह और लोग ज़िम्मेदार हैं, जिनकी पहचान ही नुक्कड़ नाटक से बनी थी। उदारीकरण और वैश्वीकरण के बाद तेज़ी से बदलती स्थितियों के साथ वैचारिक तालमेल न बना पाने और उससे भी ज़्यादा मध्यवर्गीय सुविधा लोलुपता के कारण रंगमंच का यह जनवादी रूप समाज से कट गया और बाज़ार तथा व्यवस्था के हाथों का एक मोहरा बन कर रह गया।